Тексеру комиссиясының отырысында Аршалы ауданындағы мемлекеттік аудиттің қорытындылары қаралды
Ақмола облысы бойынша Тексеру комиссиясының отырысында салықтық әкімшілендірудің тиімділігіне, жергілікті бюджетке түсімдердің толық және уақтылы түсуіне, облыстың даму жоспары мен бюджеттік бағдарламалардың іске асырылуына, сондай-ақ Аршалы ауданына бөлінген бюджет қаражаты мен мемлекеттік активтердің пайдаланылуына жүргізілген мемлекеттік аудит нәтижелері қаралды.
Мемлекеттік аудит 2023–2025 жылдар кезеңін қамтыды, бұл ретте жекелеген объектілер бойынша қосымша кезеңдерге де аудит жүргізілді.
Аудит қорытындысы бойынша қаржылық және рәсімдік бұзушылықтар, бюджет қаражаты мен активтерді тиімсіз жоспарлау және пайдалану, сондай-ақ жүйелі кемшіліктер анықталды.
Құрылыс және инфрақұрылым саласында жобаларды жоспарлау мен іске асырудағы кемшіліктер, іс жүзінде орындалмаған жұмыстарға ақы төлеу жағдайлары, сондай-ақ бір көзден алу тәсілімен мемлекеттік сатып алу туралы жекелеген шарттарды жасасу кезіндегі бұзушылықтар анықталды.
Бюджеттік жоспарлау барысында бюджет қаражатына қажеттілікті негіздеудегі кемшіліктер анықталды. Олар жекелеген бюджеттік бағдарламалар бойынша жоспарланған нәтижелерге қол жеткізбеумен, сондай-ақ салықтық емес түсімдердің болжамды және нақты көлемдері арасындағы айырмашылықтармен қатар жүрді.
Мамандарды әлеуметтік қолдау шараларын іске асыру кезінде бюджеттік кредиттерді беру шарттарының сақталуын және олардың қайтарылуын бақылаудағы кемшіліктер анықталды.
[bookmark: _GoBack]«Аршалы Су-2030» коммуналдық кәсіпорнының қызметінде бекітілген тарифтік сметалардың орындалуы және есептіліктің ұсынылуы кезінде бұзушылықтар анықталды.
Аудит нәтижелері бюджеттік жоспарлауды, инфрақұрылымдық жобаларды іске асыруды, мемлекеттік активтерді пайдалануды және бюджет қаражатын алушылардың міндеттемелерді орындауын бақылауды күшейту қажеттігін көрсетеді.
Мемлекеттік аудит объектілеріне және басқа да мүдделі тұлғаларға аудиторлық қорытынды, анықталған бұзушылықтарды жою туралы нұсқамалар, сондай-ақ нормативтік құқықтық актілерді жетілдіру және қаралып отырған саладағы басқару сапасын арттыру жөніндегі ұсынымдар жіберілді.

